Op vlerke: Njalas en Mooiplaas-bobbejane | Rapport
Op vlerke: Njalas en Mooiplaas-bobbejane
Op pad na Mopani-kamp is dit aanvanklik mistig, maar later trek die mis weg en is dit ‘n lieflike sonskyndag. Kan voel dit gaan die dag lekker warm raak, sal die water naby moet hou. Buite die kamp, links van die Shingwedzi rivier, stap ‘n klompie rooibokkies in die veld. Staan ‘n paar buffels by die afdraai na die Mopani-pad. ‘n End verder sien ons kameelperde dáár agter bome. Anderkant die rivier loop ‘n olifant nou en dan op die wal. Later sien ons ‘n Njala-bul links in die veld op pad na die ruigtes. Ons hou stil. Donker is die kop en lyf. ‘n Groot enkel draai in die horings wat aan die bokant vorentoe wys. Wit tussen die oë. Lang nekhare, veral onder die keel met hier en daar wit in die hare en wit strepe oor die lyf. Kaal gelerige onderbene. ‘n End verder kom ook drie ooitjies met hul gelerige lywe en wit stepe uit die veld regs van die pad, stap na die linkerkantse veld die ruigtes in. Sit ‘n breëkoparend in die toppie van ‘n boom. Vorentoe sien ons ‘n stroompie water en riete onder in die rivierbedding. Ons ry nader na die kant van die pad en hou stil. Staan ‘n saalbek-ooievaar op die sandbank teen die water. Op pad na Olifantsbadpan sien ons twee sekretarisvoëls in die veld. By die Bowerkop watergat, ‘n endjie voor Mopani-kamp, loop vier vlakvarkies en twee mannetjie volstruise. Staan ‘n paar koedoe'tjies onder bome. Stap ‘n skilpadjie op die skouer van die pad.In Mopani kamp rek ons bene by die dagbesoek piekiekplek, nuttig ons die vleisie en toebroodjies wat Kate die oggend ingepak het saam met ‘n koppie koffie onder die lapa. Hoor ons voëltjies in die bome, ook weer die kwêvoël en rooikeelbyvretertjies. Ons stap na die groot kremetartboom in die veld oorkant die pad, vertoef ‘n tydjie daar en bekyk die gate hoog op in die boom se stam. Lees die inligting op die kennisgewings onder langs die boom en sien die groter gate is waarin broeipare Nonnetjie uiltjies hul neste het. Ons maak ‘n draai by die winkel kompleks langs die Pionier-dam, sit suikerbekkies by die ingang teen die aalwyne se blomme. Ons stap na die uitkykpunt oor die dam, beloer wat daar te sien is en pak die rit na Letaba-kamp aan, waar ons so by middag ‘n rooibosteetjie by die restaurant teen die rivier gaan geniet, voor ons die tog verder na Olifants kamp aanpak.In Mooiplaas omgewing sien ons ‘n waterbok links in die veld. Vorentoe, tekens van bobbejane. Stap die trop end verder aan op die pad en in die veld. Hardloop van die kleintjies verby, sit so hier en daar ene op die ma se rug, daar op die kruis, regop, kyk rond. Sien net ore. Speel enkeles op die pad en in bossies, ry op takkies, spring van die takkies op die grond en hardloop weer die boompie in. By Middelvlei loop nege stuks kroonkiewiete in die veld langs die pad, vlieg op oor die veld, gaan sit en maak geluide …..’kreeep’…..’kreeep’…..’kreeep’, vlieg op oor die pad met hul geluide en gaan sit weer in die veld. In Twisappel omgewing, op pad na die brug oor die Letaba rivier, lê ‘n groot klomp buffels weerskante van die pad, enkeles loop in die veld, staan een en “veg” met die kop teen die tak van ‘n lae boom.
Op vlerke: Jakkalse en rietbokke
Om en by sewe uur die oggend gaan ons die Kruger-wildtuin by Orpen-hek binne vir ‘n oornag besoek aan Olifants-kamp.
Man getuig oor 2 gru-moorde